b'\n_START_ARTICLE_\nCampus Vestfold\n_START_PARAGRAPH_\nUSN campus Vestfold, fram til 2014 kalt campus Bakkenteigen,  er \xc3\xa9n av \xc3\xa5tte campuser tilknyttet Universitetet i S\xc3\xb8r\xc3\xb8st-Norge (USN). Universitetsomr\xc3\xa5det med bygninger og anlegg ligger p\xc3\xa5 Bakkenteigen ved fylkesvei 325 (Raveien) i Horten kommune i Vestfold fylke, ved Borre s\xc3\xb8r for byen i retning mot T\xc3\xb8nsberg. Campus Vestfold tilbyr over 80 studier og har omkring 5000 studenter._NEWLINE_Studiestedet \xc3\xa5pnet som H\xc3\xb8gskolesenteret i Vestfold i 1991. Bakkenteigen fusjonerte siden trinnvis med flere regionale h\xc3\xb8yskoler og tilh\xc3\xb8rte H\xc3\xb8gskolen i Vestfold (HiVe) i perioden fra 1994 til 2013, H\xc3\xb8gskolen i Buskerud og Vestfold (HBV) fra 2014 til 2015 og H\xc3\xb8gskolen i S\xc3\xb8r\xc3\xb8st-Norge fra 2016 til v\xc3\xa5ren 2018.\n_START_SECTION_\nHistorie, bygninger og virksomhet\n_START_PARAGRAPH_\nF\xc3\xb8rste byggetrinn stod ferdig i 1991, og utgjorde 15 400 m\xc2\xb2. Da h\xc3\xb8yskolesenteret \xc3\xa5pnet denne h\xc3\xb8sten, ble b\xc3\xa5de T\xc3\xb8nsberg Maritime H\xc3\xb8gskole og Horten Ingeni\xc3\xb8rh\xc3\xb8yskole samlet p\xc3\xa5 stedet. H\xc3\xb8gskolesenteret i Vestfold ble siden sl\xc3\xa5tt sammen med Vestfold sykepleierh\xc3\xb8gskole og Eik l\xc3\xa6rerh\xc3\xb8gskole til H\xc3\xb8gskolen i Vestfold i 1994. _NEWLINE_Hovedbygget rommer ogs\xc3\xa5 Bakkenteigen kulturhus med en storsal med 450 sitteplasser. Kulturhuset ble tatt i bruk  samtidig med h\xc3\xb8yskolesenteret._NEWLINE_Andre byggetrinn omfattet administrasjonslokaler p\xc3\xa5 850 m\xc2\xb2 og ble ferdig i 1996. Helsefag var grunnen til tredje byggetrinn p\xc3\xa5 2 230 m\xc2\xb2. Det kom i 1999. Fjerde og forel\xc3\xb8pig siste byggetrinn ble ferdigstilt h\xc3\xb8sten 2010, og var p\xc3\xa5 hele 15 800 m\xc2\xb2. Totalareal ble da omtrent 34 500 m\xc2\xb2._NEWLINE_I 2010 var to idrettsbygg ferdig. Campus Arena og sv\xc3\xb8mmehall st\xc3\xa5r i umiddelbar n\xc3\xa6rhet til universitetet. Siden 2012 har Studentsamskipnaden bygd studenthybler og leiligheter p\xc3\xa5 omr\xc3\xa5det. Nord p\xc3\xa5 omr\xc3\xa5det ligger ogs\xc3\xa5 Forskningsparken med laboratorier og simulatorpark._NEWLINE_Frem til 31. desember 2013 het studiestedet \xc2\xabCampus Bakkenteigen\xc2\xbb, men endret navn til \xc2\xabCampus Vestfold\xc2\xbb fra 1. januar 2014, da H\xc3\xb8gskolen i Vestfold og H\xc3\xb8gskolen i Buskerud ble sl\xc3\xa5tt sammen til HBV.'